Rana Samara

Rana Samara (; Jerusalem, Palestina, 1985) margolaria da. Palestinar emakumeen sexualitateari eta genero-rolei buruz gizarteak dituen itxaropenak eta tabuak aztertzen ditu haren lanak.

 Bizitza 
Samara Jerusalemen jaio zen. «Palestinako familia tipiko» batean hazi zen. Txikia zela, Super Mario bideo-jokoan jolasten ari zela, israeldar soldaduek Samararen familiaren etxeari eraso zioten. Nerabea zela, gizarteak generoarekiko zituen espektatibak aztertzen hasi zen.

Samararen aitak gidatu zuen finantzak ikas zitzan, baina seihileko baten ostean espezialitatea aldatu eta arte ikasketak egiten hasi zen. Palestina Technical Collegen bi urteko lizentziatura bat osatu zuen diseinu grafikoan. Gero, ikusizko arte garaikideak ikasten hasi zen International Academy of Art Palestine (Palestinako Nazioarteko Arte Akademia) erakundean. Gainera, Arte Ederretan masterra lortu zuen Ipar-mendebaldeko Unibertsitatean, Illinoisen.

 Margolari ibilbidea 
Samararen lana askotan leku eta objektuetan zentratzen da, batez ere barruko geletan. Palestinako motibo artistiko arruntetatik urrundu nahi du, olibondoetatik esaterako, eta horren ordez, eguneroko barne bizitza erretratatu, pribatua publiko egiteko. "Istorio intimoak eta emakumeen jakinduria" ditu inspirazio. Rana Samararen lana Henri Matisse eta David Hockneyren lanekin konparatu dute.

2016. urtean, bakarkako lehen erakusketa egin zuen, Intimate Spaces, Zawyeh Gallery galerian. Amari kanpamenduko errefuxiatu eremuan eta Zisjordaniako herrixketan egindako urtebeteko ikerketan oinarritu zen. Ikerketan zehar emakume egoiliarrak elkarrizketatu zituen, haien bizitza sexual eta esperientzia intimoei buruz jakiteko. Erakusketa Art Dubain erakutsi zen gero, 2017. urtean.

2019. urtean, Samarak bere Gerra jokoak seriea erakutsi zuen Art Dubain. Margoak Jerusalemen eta Jordanian egindako 18 hilabeteko ikerketa proiektu baten emaitza izan ziren. Gerrak kaltetutako haur eta errefuxiatuen ametsetan zentratu ziren. Samararen eta etxe suntsitua zuen Jerusalemgo gazte baten arteko elkarrekintzan inspiratu ziren.

2021. urteko ekainean, Samararen margoak Zawyeh Galeriako erakusketa iraunkorrean sartu ziren.

2022. urteko ekainean, Samarak Dubaiko Zawyeh galerian jarri zuen erakusketa. Inner Sanctuary 40 piezako erakusketan, "artistak bere espazio intimoa ikuspegi emozionaletik nola ulertzen zuen" izan zuen ardatz.

2023. urtean, Gazako genozidioa abian zela, Samarak Ramallahko (Palestina) Zawyeh galeriarekin lan egin zuen, Gazako zerrendara laguntza humanitarioa bidaltzearren dirua biltzeko. Gerrako irudietan inspiratutako piezak sortu zituen, haurrek beren etxeak ebakuatzen zituztenean, aldean zeramatenari erreparatuta.

 Erreferentziak 

 Kanpo estekak 

Kategoria:Jerusalemdarrak
Kategoria:Palestinar emakumeak
Kategoria:Palestinako margolariak
Kategoria:Emakume margolariak
Kategoria:Emakume artistak
Kategoria:Palestinako artistak
Kategoria:XXI. mendeko margolariak